## Uredba o osnivanju Prosvjetno-kulturnog centra Mađara u Republici Hrvatskoj

### NN 35/1999 (12.4.1999.), Uredba o osnivanju Prosvjetno-kulturnog centra Mađara u Republici Hrvatskoj

# **VLADA REPUBLIKE HRVATSKE**

Na temelju članka 12. stavka 2. Zakona o ustanovama ("Narodne novine",
broj 76/93 i 29/97) i članka 29. stavka 1. Zakona o Vladi Republike Hrvatske
("Narodne novine", broj 101/98), Vlada Republike Hrvatske je na sjednici
održanoj 1. travnja 1999. godine, donijela

## **UREDBU**

### **O OSNIVANJU PROSVJETNO-KULTURNOG CENTRA MAĐARA U REPUBLICI HRVATSKOJ**

Članak 1.

Ovom Uredbom osniva se Prosvjetno-kulturni centar Mađara u Republici
Hrvatskoj (u daljnjem tekstu: Centar).

Članak 2.

Osnivač Centra je Republika Hrvatska, a prava i dužnosti osnivača vrši
Ministarstvo prosvjete i športa.

Članak 3.

Naziv Centra je: Prosvjetno-kulturni centar Mađara u Republici Hrvatskoj.

Naziv Centra ispisuje se na hrvatskom jeziku i latiničnom pismu i na
mađarskom jeziku i latiničnom pismu.

Sjedište Centra je u Osijeku, Krbavska bb.

Članak 4.

Djelatnost Centra je odgoj i naobrazba na mađarskom jeziku za pripadnike
mađarske nacionalne manjine, i to:

- njega, odgoj i naobrazba te skrb o djeci predškolske dobi,

- osnovno školovanje,

- srednjoškolsko školovanje.

Centar može obavljati kulturne, športske, gospodarske i druge djelatnosti,
u skladu sa zakonom.

Centar će početi obavljati djelatnost iz stavka 1. ovoga članka u skladu
s rješenjem Ministarstva prosvjete i športa.

Članak 5.

Centrom upravlja Upravno vijeće.

Upravno vijeće ima sedam članova.

Članove Upravnog vijeća imenuje Ministarstvo prosvjete i športa.

Članak 6.

Mandat članova Upravnog vijeća traje četiri godine.

Sastav, način i postupak imenovanja članova i djelokrug rada Upravnog
vijeća uređuje se statutom Centra u skladu s ovom Uredbom i zakonom.

Članak 7.

Upravno vijeće:

- donosi program rada Centra i prati njegovo ostvarivanje

- donosi statut Centra, u skladu sa zakonom

- odlučuje o financijskom planu i godišnjem obračunu Centra

- daje ravnatelju mišljenja i prijedloge o pitanjima od interesa za
rad Centra

- obavlja druge poslove u skladu sa Statutom centra, ovom Uredbom i
zakonom.

Članak 8.

Ravnatelj je poslovodni i pedagoški rukovoditelj Centra.

Za ravnatelja može biti izabrana osoba koja ima visoku stručnu spremu
i ispunjava uvjete za nastavnika prema odredbama Zakona o srednjem školstvu
("Narodne novine", br. 19/92, 27/93 i 50/95).

Članak 9.

Ravnatelja imenuje i razrješava ministar prosvjete i športa u skladu
sa zakonom.

Članak 10.

Ravnatelj:

- predlaže program rada Centra

- organizira rad i poslovanje Centra

- zastupa i predstavlja Centar te odgovara za zakonitost njegova rada

- donosi odluke o zasnivanju i prestanku radnog odnosa djelatnika Centra

- obavlja druge poslove u skladu sa statutom Centra, ovom Uredbom i
zakonom.

Članak 11.

Centar ima stručna tijela utvrđena statutom Centra, u skladu sa zakonom.

Stručna tijela raspravljaju o stručnim pitanjima te daju ravnatelju
i Upravnom vijeću prijedloge i mišljenja u pogledu organizacije rada, unapređenja
djelatnosti i razvoja Centra, te obavljaju druge poslove u skladu sa statutom
Centra.

Članak 12.

Za osnivanje i početak rada Centra osiguravaju se sredstva u iznosu
od 50.000,00 kuna u državnom proračunu za djelatnost školstva.

Sredstva za redovnu djelatnost Centra osiguravaju se iz sredstava državnog
proračuna i drugih izvora, u skladu sa zakonom.

Članak 13.

Centar može stjecati, opterećivati i otuđivati nekretnine i drugu imovinu
do iznosa utvrđenog statutom Centra.

Za stjecanje, opterećivanje i otuđivanje nekretnina i druge imovine
veće od iznosa iz stavka 1. ovoga članka Centar mora pribaviti suglasnost
Ministarstva prosvjete i športa.

Članak 14.

Ako Centar ostvari dobit, koristit će je isključivo za obavljanje i
razvoj djelatnosti Centra.

Članak 15.

Za gubitke nastale u poslovanju kao i za druge obveze Centar odgovara
cijelom svojom imovinom.

Osnivač Centra za obveze Centra odgovara solidarno i neograničeno.

Članak 16.

Postupak izbora ravnatelja Centra pokrenut će se nakon donošenja statuta
i konstituiranja Upravnog vijeća Centra.

Do izbora Upravnog vijeća i ravnatelja Centra, imenuje se privremeni
ravnatelj Centra.

Članak 17.

Privremeni ravnatelj donosi privremeni statut Centra uz prethodnu suglasnost
Ministarstva prosvjete i športa, te obavlja druge poslove u vezi s registracijom
i početkom rada Centra.

Članak 18.

Ministar prosvjete i športa imenovat će privremenog ravnatelja Centra
najkasnije u roku 15 dana od dana stupanja na snagu ove Uredbe.

Članak 19.

Privremeni ravnatelj Centra donijet će privremeni statut Centra najkasnije
u roku 30 dana od dana stupanja na snagu ove Uredbe.

Statut iz stavka 1. ovoga članka primjenjivat će se dok Upravno vijeće
ne donese odluku o njegovu preuzimanju odnosno do početka primjene novog
statuta Centra, u skladu s ovom Uredbom i zakonom.

Članak 20.

Ova Uredba stupa na snagu osmog dana od dana objave u "Narodnim novinama".

Klasa: 016-01/99-01/02
Urbroj: 5030104-99-1
Zagreb, 1. travnja 1999.

Predsjednik
**mr. Zlatko Mateša,** v. r.

Uredba, NN 35/1999-738